РЕШЕНИЕ НА СЪВЕТА
от 19 декември 2011 година
относно предложението на Комисията за регламент на Съвета за адаптиране, считано от 1 юли 2011 г., на възнагражденията и пенсиите на длъжностните лица и другите служители на Европейския съюз и на корекционните коефициенти, прилагани по отношение на тях
(2011/866/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за Европейския съюз и Договора за функционирането на Европейския съюз,
като взе предвид Правилника за длъжностните лица и Условията за работа на другите служители на Европейския съюз, установени в Регламент (ЕИО, Евратом, ЕОВС) № 259/68, и по-специално член 65 от Правилника за длъжностните лица и приложения VII, XI и XIII към него и член 20 от Условията за работа на другите служители,
като взе предвид предложението на Европейската комисия за Регламент на Съвета за адаптиране, считано от 1 юли 2011 г., на възнагражденията и пенсиите на длъжностните лица и другите служители на Съюза и на корекционните коефициенти, прилагани по отношение на тях,
като има предвид, че:
(1)
Предвид сериозното и внезапно влошаване на социално-икономическото положение в Съюза, Съветът поиска на 17 декември 2010 г. от Комисията да приложи член 10 от приложение ХI към Правилника за длъжностните лица като представи адекватно предложение за годишното адаптиране за 2011 г. На 13 юли 2011 г. Комисията представи на Съвета доклада относно клаузата за изключване (член 10 от приложение ХI към Правилника за длъжностните лица) („доклада“), обхващащ периода от 1 юли 2010 г. до средата на май 2011 г. Въз основа на този доклад Комисията даде заключение, че не са изпълнени условията за прилагане на клаузата за изключване.
(2)
Съветът не сподели заключенията на Комисията, тъй като според Съвета те не отразяват социално-икономическото положение в Съюза.
(3)
Следователно, а и с оглед на настоящата финансова и икономическа криза в Съюза, която води до значителни фискални корекции в голям брой държави членки, на 4 ноември 2011 г. Съветът отправи повторно искане към Комисията да приложи член 10 от приложение ХI към Правилника за длъжностните лица въз основа на данните, отразяващи социално-икономическото положение през есента на 2011 г., и да представи своевременно адекватно предложение за адаптиране на възнагражденията, за да могат Европейският парламент и Съветът да го разгледат и приемат преди края на 2011 г.
(4)
На 25 ноември 2011 г. Комисията представи на Съвета допълнителна информация към доклада на Комисията относно клаузата за изключване от 13 юли 2011 г. („допълнителната информация“). Според направените от Комисията заключения условията за задействане на клаузата за изключване отново не са изпълнени.
(5)
В действителност в предложението на Комисията за Регламент на Съвета за адаптиране, считано от 1 юли 2011 г., на възнагражденията и пенсиите на длъжностните лица и другите служители на Съюза и на корекционните коефициенти, прилагани по отношение на тях, се използва методът, установен в приложение ХI към Правилника за длъжностните лица. Предложеното от Комисията годишно адаптиране за 2011 г. е 1,7 %.
(6)
Съветът смята, че нито един от двата представени от Комисията документа, а именно „доклада“ и „допълнителната информация“, не отразява точно и всеобхватно настоящото социално-икономическо положение в Съюза.
(7)
Освен това, според Съвета Комисията е допуснала грешка, тъй като е задала прекалено ограничен период от време, който да бъде обхванат от нейния анализ. Тази грешка е попречила на Комисията да направи адекватна оценка на положението и по този начин се е получило съществено изкривяване на заключенията и в двата документа, а именно, че няма сериозно и внезапно влошаване на социално-икономическото положение в Съюза.
(8)
Съветът не споделя тези заключения. Съветът изразява убеждението си, че настоящата финансова и икономическа криза в Съюза, в резултат на която се извършват съществени фискални корекции, inter alia корекции на заплатите на националните държавни служители, в голям брой държави-членки представлява сериозно и внезапно влошаване на социално-икономическото положение в Съюза.
(9)
Освен това, според Съвета настоящото сериозно и внезапно влошаване на социално-икономическото положение не би могло да намери достатъчно бързо отражение във възнагражденията на длъжностните лица чрез прилагане на метода.
(10)
По отношение на икономическото положение предвижданията за растежа в Съюза бяха значително намалени за 2012 г. - от + 1,9 % на + 0,6 %. Тримесечният растеж се е понижил от + 0,7 % през първото тримесечие на 2011 г. на + 0,2 % за второто и третото тримесечие на същата година. Що се отнася до последното тримесечие на 2011 г. и първото тримесечие на 2012 г., не се предвижда растеж на БВП.
(11)
При оценката на настоящото социално-икономическо положение е трябвало да се обърне по-голямо внимание на положението на финансовите пазари, и по-специално на изкривяването при предоставянето на кредити и спада в цената на активите, които са основни определящи фактори за икономическото развитие.
(12)
По отношение на социалното положение няма създадени достатъчно работни места, което да доведе до значително намаляване на ръста на безработицата. През 2010 и 2011 г. равнището на безработица в ЕС варираше и достигна 9,8 % през октомври 2011 г., като тенденциите са да остане постоянно високо.
(13)
С оглед на посоченото по-горе Съветът смята, че позицията на Комисията по отношение на наличието на сериозно и внезапно влошаване на социално-икономическото положение и отказът ѝ да представи предложение съгласно член 10 от приложение ХI към Правилника за длъжностните лица почиват на явно незадоволителни и погрешни основания.
(14)
След като Съдът на Европейския съюз постанови в дело C-40/10, че за периода на прилагане на приложение ХI към Правилника за длъжностните лица процедурата, установена в член 10 от него, представлява единственият начин да се отчете икономическата криза при адаптирането на възнагражденията, Съветът разчиташе Комисията да приложи в предложение този член в период на криза.
(15)
Съветът е убеден, че предвид формулировката на член 10 от приложение ХI към Правилника за длъжностните лица и съгласно установеното във второто изречение от член 13, параграф 2 от Договора за Европейския съюз задължение институциите да осъществяват лоялно сътрудничество помежду си Комисията бе задължена да представи адекватно предложение на Съвета. Заключенията на Комисията и непредставянето на такова предложение нарушават това задължение.
(16)
Тъй като Съветът може да действа единствено по предложение на Комисията, обстоятелството, че Комисията не достигна до правилните, основани на данните заключения, и не представи предложение по член 10 от приложение XI към Правилника за длъжностните лица, попречи на Съвета да отговори правилно на сериозното и внезапно влошаване на социално-икономическото положение с приемането на акт по член 10 от приложение XI към Правилника за длъжностните лица,
РЕШАВА ДА НЕ ПРИЕМЕ ПРЕДЛОЖЕНИЕТО НА КОМИСИЯТА за Регламент на Съвета за адаптиране, считано от 1 юли 2011 г., на възнагражденията и пенсиите на длъжностните лица и другите служители на Европейския съюз и на корекционните коефициенти, прилагани по отношение на тях.
Съставено в Брюксел на 19 декември 2011 година.